google/wiki40b huggingface dataset:
Live sådan

Live sådan er Gasolin's sjette album og ble utgitt i 1976. Albumet er listet i Danmarks kulturkanon som ble utarbeidet av kulturministeriet i 2006.
Kovrov

Historie

Byen var fra 1100-tallet og gjennom middelalderen overskygget av den nærliggende Starodub-na-Kljazme, men Kovrov fikk omsider innvilget byrettigheter i 1778. På 1700-tallet ble det etablert tekstilfabrikker i Kovrov, og med byggingen av jernbanen mellom Moskva og Nizjnij Novgorod, som er en av Russland eldste, kom et økonomisk oppsving. Den store industrialiseringen fulgte først i den kommunistiske epoken.

Økonomi og næringsliv

Byen er et større senter for Russlands forsvarsindustri, med hovedvekt innen mekaniske konstruksjoner, metallbehandling, tekstil- og lettindustri, samt bygningsindustri.
Point of No Return

Point of No Return, også kjent som The Assassin, er en amerikansk actionfilm fra 1993 regissert av John Badham. Det er en remake (nyinnspilling) av Luc Bessons film Nikita fra 1990. De viktigste rollene spilles av Bridget Fonda, Gabriel Byrne, Miguel Ferrer og Harvey Keitel.
The Bus Stop Song

«The Bus Stop Song» (Også kjent som «A Paper of Pins») er en amerikansk populærmusikksang. Tittelen viser til filmen Bus Stop, hvor den ble introdusert.
Det er en tradisjonell sang, som ble orkestrert av Ken Darby i 1956, men en versjon (kalt «The Keys of Canterbury») var fra kjent fra 1800-tallet og Alan Lomax samlet den som «A Paper of Pins» i 1930-årene.
«The Bus Stop Song» er best kjent i en innspilling, gjort 17. juli 1956, med The Four Lads. Den ble utgitt av Columbia Records med katalognummer 40736. Den andre siden var «A House with Love in It»

Norsk versjon

Jacob Hjelte har skrevet en norsk tekst. Den norske tittelen er «Hvis du vil være min».
STK høyspenningslaboratorium

Kuben videregående skole

Siden 2013 har bygget vært tilholdssted for det meste av de studiespesialiserende tilbudene til Kuben videregående skole, samt IKT-servicefag, og bygget har fått navnet BiKuben. Deler av sidebygget er innlemmet i BiKuben og totalt er bygget dimensjonert for ca 450 elever. Deler av undervisningen til elevene foregår i hovedbyggets spesialrom. Den femte etasjen er ikke i bruk av skolen siden den ikke har universell utforming og har ikke tilgang for alle, blant annet rullestolbrukere. BiKuben har egne rom for kroppsøving i lokalene med blant annet 4 meters klatrevegg og 8 meters buldrevegg. I fjerde etasje er det et auditorium for 150 personer med eget vrimleareal, personalkantine og en rekke mindre grupperom. Etasjen er mye brukt til kompetanseheving og sosiale aktiviteter for skolens personale.
Utenbordsmotor

Utenbordsmotor (eller påhengsmotor) er en forbrenningsmotor eller elektrisk motor for båt. En utenbordsmotor er vanligvis festet i akterspeilet på båten, men også kan være festet i en motorbrønn eller et eget motorfeste (særlig når båten er spiss akter).
Vanligvis totakts bensinmotorer, men firetakts motorer har de senere år blitt mer og mer vanlig. 4-takts motorer er både tyngre, dyrere og mer kompliserte enn 2-takts motorene, men de går stillere og jevnere, forurenser mindre, bruker mindre bensin, og olje kun internt i bunnpannen. Det finnes også diesel påhengsmotorer, men siden disse er tunge og dyre, er de sjeldne å se.
Rett over propellen på utenbordsmotorer finnes en horisontal «finne» eller plate som heter antikavitasjonsplate. Denne skal ligge i samme høyde som kjølen på båten (evt. litt lavere) for at propell og motor skal få nok vann til fremdrift og kjøling.
Avstanden måles fra det laveste punktet på båten og opp til øverste kanten på motoropphenget. Målene er henholdsvis ca. 38 cm (15 tommer) for kort stamme, 51 cm (20 tommer) for lang stamme og 63,5 cm (25 tommer) for ekstra lang stamme.
Firdahallen

Firdahallen er en tidligere idrettshall på Sandane i Gloppen kommune, bygget i 1965. Bygget ble drevet av kommunen i samarbeid med Sogn og Fjordane fylkeskommune. Fra høsten 2010 startet en større rehabilitering det hallen ble innlemmet i idrettsbygget tilhørende kultur og undervisningskonseptet, Trivselshagen, ferdigstilt i 2013. 
På dagtid var hallen undervisningsarena for Firda videregående skole og Gloppen ungdomsskole. 
Hallen hadde full håndballbane på 40 x 20 meter med tribune i andre etasje, og bad og garderober i første etasje. Gloppen Håndballklubb spilte sine hjemmekamper i hallen. Videre ble hallen nyttet av idrettslagene rundt Gloppefjorden, Sandane Turn og Idrettslag, Fjellhug/Vereide Idrettslag, Brodd Idrettslag og Gloppen Friidrettslag. I hallen lå også Firdahallen Folkebad, et 12 meters basseng med 4 baner. Hallen hadde også egne rom for styrketrening.
Fylkesvei 1870

Fylkesvei 1870 går mellom Sørum og Såstad i Stange kommune. Veien er 1,6 km lang.
Frem til 2019 hadde veien betegnelsen Fylkesvei 203.
Readme

readme er linjeforeningsavisen for data- og kommunikasjonsteknologistudenter ved NTNU, og er driftet av en underkomite av Abakus Linjeforening. Avisen dekker på en humoristisk måte hendelser ved NTNU, og andre temaer som interesserer foreningens medlemmer. readme er gratis for studenter, og kan hentes på faste plasser rundt på Gløshaugen. Tidligere studenter kan også abonnere på avisen, eller lese den på nettet som PDF. Avisa kommer ut med seks utgaver i året og har et opplag på 512 eksemplarer. Redaksjonen består til en hver tid av 10-20 studenter som arbeider på frivillig basis, og har også en ansvarlig redaktør som sitter for et år av gangen. Denne redaktøren er også en del av Abakus' hovedstyre.
I datasammenhenger blir det gjerne lagt ved en readme-fil («les-meg») i ren tekst ved distribusjon av programvare som inneholdt nyeste informasjon om programvaren.
Qinhuai He

Qinhuai He (kinesisk: 秦淮河; pinyin: Qínhuái hé), tidligere også kalt Huai Shui (kinesisk: 淮水) eller Longcang Pu (kinesisk: 龙藏浦), er en sideelv til Yangzijiang sørvest i provinsen Jiangsu i Folkerepublikken Kina. Den er 110 km lang og har et tilfangsfelt på 2630 kvadratkilometer.
Den har to kildeelver. Den østlige har sine kilder i Baohua Shan (shan betyr «fjell») i fylket Jurong i provinsen Zhejiang, den sørlige i Donglu Shan i fylket Lishui. Begge møtes under Fang Shan i Nanjings bydistrikt Jiangning og derfra renner Qinhuai He over 110 km til den munner ut i Yangzijiang. Den korte delen som renner gjennom selve byen Nanjing kalles gjerne for Indre Qinhuai He (Nei Qinhuai He) - det finnes her også en annen arm som er den ytre elv. Bydistriktet Qinhuai i Nanjing er oppkalt etter elven.
Elvens bredder har hatt bosetting helt tilbake til neolittisk tid.

Qinhuai-elven i Nanjing by

Qinhuai-elvens bredder anses som fødestedet for gamle Nanjings kultur, og derfor kalles den gjerne «Nanjings moderelv». Konfuciustempelet i Nanjing ligger nær elven. I samme område er også Zhan-haven, Egret-øya, Kinaporten, paviljonger og tårn. Langs den indre elv var det historiske bordelldistriktet, mest for de edlere etablissementer som ble besøkt av finere folk og studenter, som var berømt og beryktet fra Mingdynastiets tid og helt frem til annen verdenskrig.
Vealøstårnet

Tårnet ble bygget i 1969 og er ca. 168m høyt, betongdelen rager 110m, og er norges høyeste frittstående byggverk. Vealøs tårnet er sender for radio, tv og øvrig elektronisk kommunikasjon. I desember måned blir tårnet dekorert med lys til jul som et juletre. Tårnet ligger på toppen av Vealøs en fjelltopp på 498 moh ca 6km nordvest for Skien sentrum. Fjelltoppen er et populært turområde med 4 forskjellige veier opp til toppen. På toppen har man god utsikt i alle himmelretninger.
Clara Zetkin

Liv

Hun ble født som Clara Eißner, og utdannet seg til folkeskolelærerinne. Fra 1874 kom i kontakt med kvinne- og arbeiderbevegelsen i Tyskland. I 1878 ble hun med i Tysklands sosialistiske arbeiderparti (Sozialistische Arbeiterpartei Deutschlands, SAP), et parti som i 1890 skiftet navn til Tysklands sosialdemokratiske parti (SPD).
På grunn av forbudet mot sosialistisk virksomhet som ble innført av Otto von Bismarck i 1878, reiste hun til Zürich, og i 1882 til Paris. Under oppholdet i Paris spilte hun en viktig rolle i grunnleggelsen av Den sosialistiske internasjonale. Hun ble gift med den russiske revolusjonære Ossip Zetkin, som hun fikk to sønner med. Høsten 1890 reiste hun tilbake til Tyskland, og i 1899 ble den da 42 år gamle Zetkin gift med den 24 år gamle kunstmaleren Friedrich Zundel. I 1907 ble hun på den andre internasjonale sosialistkongressen i Stuttgart kjent med Lenin, som hun etablerte et livslangt vennskap med.
I SPD hørte hun, sammen med Rosa Luxemburg, hennes nære venninne og fortrolige, til de viktigste representantene for den venstreorienterte fløyen i partiet, og i den såkalte revisjonismedebatten ved århundreskiftet gikk hun sammen med Luxemburg kraftig mot Eduard Bernsteins reformorienterte teorier.
Zetkin var interessert i kvinnepolitikk, bl.a. i kampen for like rettigheter og kvinnelig stemmerett. Hun etablerte den sosialdemokratiske kvinnebevegelsen i Tyskland, og var fra 1891 til 1917 redaktør for SPDs kvinneavis Die Gleichheit. I 1907 ble hun leder for SPDs kvinnekontor. 8. mars 1911 tok hun initiativet til den første internasjonale kvinnedagen.
Under første verdenskrig gikk hun sammen med Karl Liebknecht, Rosa Luxemburg og noen få andre innflytelsesrike SPD-medlemmer mot det sosialdemokratiske partiets borgfredspolitikk overfor regjeringen. Etter August Bebels død ble SPD ledet av de reformorienterte sosialdemokratene Hugo Haase og Friedrich Ebert. Clara Zetkin organiserte i 1915 en internasjonal sosialistisk antikrigskonferanse i Bern. På grunn av sin pasifistiske agitasjon under krigen ble hun flere ganger fengslet.
I 1916 deltok hun i grunnleggelsen av det revolusjonære Spartakusforbundet, og i 1917 ble hun medlem av Det uavhengige sosialdemokratiske partiet, som brøt med SPD på grunn av sosialdemokratenes støtte til krigen. Etter novemberrevolusjonen ble USPD i 1919 omdøpt til Tysklands kommunistiske parti (KPD).
Fra 1920 til 1933 var Zetkin innvalgt i Riksdagen for kommunistpartiet. Hun var også medlem av eksekutivkomitéen i Komintern fra 1921 til 1933.
Hun holdt, som eldste representant, åpningstalen for den siste demokratisk valgte Riksdagen før den nasjonalsosialistiske maktovertakelsen. Hun døde i Moskva, kort tid etter at hun dro i eksil da Hitler tok makta, og er begravd på Den røde plass.
Heping (Shenyang)

Heping (kinesisk: 和平区; pinyin: Hépíng Qū) er et bydistrikt i den subprovinsielle by Shenyang nord i den kinesiske provins Liaoning.
Det har et areal på 37,6 km² og teller 640 000 innbyggere (2004).
Anette Støvelbæk

Biografi

Anette Støvelbæk er oppvokst på Amager og ble etter ett år på Gøglerskolen og andre skuespillerkurs utdannet på Skuespillerskolen ved Odense Teater i 1997. Seinere har hun hatt engasjementer blant annet på Nørrebros Teater og Hippodromen. 
Hun fikk sitt gjennombrudd med rollen som Olympia i Lone Scherfigs film Italiensk for begynnere. På TV har hun medvirket i TV-serien Forsvar, og som Frk. Toft i TV-serien Krøniken.
Hun er gift med kollegaen Lars Mikkelsen. De har vært gift siden 1989 og har to barn.
Historisk materialisme

Produksjonsforhold

Produksjonsforhold er et viktig begrep i marxistisk tenkning, særlig i forbindelse med den historiske materialisme. Produksjonsforholdene er et begrep som anses å være synonymt med begrepet "basis". Produksjonsforholdet har fire hovedelementer: Eiendomsforholdet, og eiendomsformen kan være samfunnsmessig eller privat, kapitalistisk, føydal, sosialistisk etc. Fordelingsforholdene, distribusjonen. Bytteforholdene: sirkulasjon, omsetning. Konsumpsjonen, forbruksforholdene. Av disse må det understrekes at det er eiendomsforholdet som er produksjonsforholdets viktigste og mest bestemmende element.
L'Arianna

L'Arianna er en opera av Claudio Monteverdi med libretto av Ottavio Rinuccini.

Historikk

Operaen ble uroppført i Mantova 28. mai 1608 i anledning forlovelsesfesten til prins Francesco IV av Gonzaga og prinsesse Margarete av Savoie. Det eneste som er bevart av musikken er den berømte Lamento d'Arianna («Ariadnes klage»).

Handling

Handlingen er basert på den hellenske myten om minoerprinsessen Ariadne og elskeren Thesevs som hun hjalp til å unnslippe labyrinten etter at han hadde drept Minotauren på Kreta.
Etter at Ariadne våkner på Naxos og finner ut at Thesevs har forlatt henne, ønsker hun bare å ende sitt liv i bølgene. Hun blir reddet, men er så fortvilet at hun ikke klarer å være takknemlig. Utrøstelig stemmer hun i sin klagesang: Lasciatemi morire («la meg dø»). «Ariadnes klage» gir et pregnant uttrykk for sorg og forlatthet og ble svært populær over hele Italia.
Chen Zhuo

Chen Zhuo (kinesisk: 陳卓, pinyin: Chén Zhuō) var en kinesisk astronom på 200-tallet etter Kristus. Han var kongelig astronom i riket Wu i de tre rikers tid i Kinas oldtidshistorie.
Chen Zhuo samlet sammen astronomiske verker fra Handynastiets tid og kombinerte dem til ett felles system. Hans stjernekatalog regnet opp 1464 stjerner i 283 konstellasjoner.
Hans verk er gått tapt, men informasjon om hans stjernekonstellasjonssystem fremgår i verker fra Tangdynastiet, særlig av Qutan Xida.
Nordens hus (Island)

Nordens hus (islandsk Norræna húsið, finsk Pohjolan talo) er en kulturstiftelse og et kulturhus i Reykjavík, drevet med støtte fra Nordisk ministerråd. Nordens hus har som mål å fremme og styrke båndene mellom Island og de andre nordiske landene.
Huset er tegnet av den finske arkitekten og designeren Alvar Aalto og ble innviet i 1968. Det rommer blant annet et bibliotek, en kafé og kontorer for de nordiske landenes sendelektorer ved Háskóli Íslands.
Harald Lystad (1944)

Utmerkelser

Lystad fikk i 1985 Fylkeslegens pris for forebyggende helsearbeid. Han ble i 2007 kåret til «Årets Løvetann» av Norsk forening for allmennmedisin. Han fikk i 2014 Hemsedal kommunes kulturpris. Han ble i 2016 tildelt Kongens fortjenstmedalje for sitt arbeid med å forebygge skiulykker.
Nemzeti Bajnokság I 1902

Sluttstilling i den ungarske fotballserien i 1902 sesongen. Det deltok fem lag i serien, og Budapesti TC vant mesterskapet.
Clastocnemis tabaccoi

Utseende

En middelsstor, avlang, langbeint, blankgullbasse.

Levevis

Larvene lever i morkent treverk eller hule trær, utviklingen tar gjerne flere år. De voksne billene besøker ofte blomster.

Utbredelse

Arten er utbredt i Den demokratiske republikken Kongo.
Skansen Trykk

Skansen Trykk var navnet på en kunstgruppe i Bergen som lagde politiske plakater på 1970-tallet. Fra 1973 holdt gruppen til i lokalene til Vestlandets kunstakademi på Bryggen, og flyttet i 1976 til et nedlagt butikklokale på Skansen. Etter dette tar gruppa navnet Skansen Trykk.
Kjente medlemmer av Skansen Trykk var Bjarne Aak, Elisabeth Haarr, Marit Heggenhougen, Ingegerd Tveit og Ove Enehaug.
Primus motor for det som ble Skansen Trykk var Morten Krohg, som kunne bruke og videreføre sine kunnskaper og erfaringer med kunstgruppa Gras i Oslo. Kunstgruppa skulle jobbe ideologisk og kunstnerne skulle lage plakater av silketrykk ut fra et felles grunnsyn. Grunnsynet var forankret i AKP(m-l), som stod for en videre radikalisering av sosialismen. Krohg definerte kunstgruppa sitt ideologiske formspråk som ny-avantgardistisk.
Reinhold Lepsius

Bakgrunn

Reinhold Lepsius var sønn til den berømte egyptologen Karl Richard Lepsius. Lepsius studerte for Ludwig von Löfftz og Franz von Lenbach i München. Han var bosatt i Berlin og medlem av sessesjonen der.

Maler

Lepsius var en anerkjent portrettmaler. Også hans hustru, Sabine Lepsius født Graef (1864-1942), var portrettmalerinne (oftest dame- og barneportretter). Hun var datter til Gustav Graef.
Gyllenbuste

Gyllenbuste (Gullinborsti, Gullinbuste, Slidrugtanne) var i norrøn mytologi Frøys galte. Den har selvlysende gyllen bust og den trekker vognen til sin eier dag og natt over hav og gjennom luft raskere enn noen hest. Frøy fikk galten av dvergen Brokk. Gyllenbuste nevnes bare kort i Snorre Sturlassons Gylfaginning og i Skaldskaparmål.
Athetesis

Utseende

Middelsstore, ganske fargerike trebukker. Artene etterligner giftige biller i familien rødvinger (Lycidae) og ligner sterkt på disse. De er farget i rødt og svart i ulike kombinasjoner. Kroppen er jevnbred. Antennene er svarte, sagtakkede og kortere enn kroppen. Pronotum er sekskantet, dekkvingene jevnbrede med fine, opphøyde lengderibber.

Utbredelse

Slekten er utbredt i Sør-Amerika (Fransk Guyana, Surinam, Brasil og Peru).
Matematiker

En matematiker er en person med omfattende kunnskaper i matematikk som bruker disse kunnskapene i sitt arbeid, vanligvis for å løse matematiske problemer. Matematikk dreier seg om tall, data, samling, kvantitet, struktur, rom, modeller og endring.
Matematikere involvert i problemløsning utenfor ren matematikk holder på med anvendt matematikk. Med sin spesialiserte kunnskap og profesjonelle metodologi tilnærmer de seg mange av problemene presentert i relaterte vitenskapelige felt. Med profesjonell fokus på et bredt spekter av problemer, teoretiske systemer, og lokaliserte konstruksjoner, arbeider de regelmessig i studien og formuleringen av matematiske modeller. Matematikere regnes å være blant STEM-karrierene (science, technology, engineering, and mathematics).
Disiplinen anvendt matematikk dreier seg om matematiske metoder som vanligvis brukes i vitenskap, ingeniørfag, forretningsvirksomhet og industri. Anvendt matematikk er derfor en matematisk vitenskap med spesialisert kunnskap. Betegnelsen "anvendt matematikk" beskriver også den profesjonelle spesialiteten der matematikere arbeider med problemer, ofte konkret, men noen ganger abstrakt. Som proffer fokusert på problemløsning, ser matematikerne på formulering, studium og bruk av matematiske modeller i vitenskap, ingeniørfag, forretningsvirksomhet og andre områder av matematisk praksis.

Kvinner i matematikk

Selv om de fleste matematikere er mannlige, har det oppstått noen demografiske endringer siden andre verdenskrig. Noen prominente kvinnelige matematikere er Hypatia av Alexandria (ca. 400 e.Kr.), Ada Lovelace (1815–1852), Maria Gaetana Agnesi (1718–1799), Emmy Noether (1882–1935), Sophie Germain (1776–1831), Sofja Kovalevskaja (1850–1891), Alicia Boole Stott (1860–1940), Rózsa Péter (1905–1977), Julia Robinson (1919–1985), Olga Taussky-Todd (1906–1995), Émilie du Châtelet (1706–1749), Mary Cartwright (1900–1998), Olga Ladyzhenskaya (1922–2004) og Olga Oleinik (1925–2001).
Foreningen Association for Women in Mathematics har som formål å "oppfordre kvinner og jenter til å studere og ha aktive karrierer i matematiske vitenskaper, og fremme like muligheter og lik behandling av kvinner og jenter i de matematiske vitenskapene."

Matematikkpriser

Det er ingen nobelpris i matematikk, men matematikere har noen ganger vunnet nobelprisen i et annet felt, slik som økonomi. Prominente priser i matematikk omfatter abelprisen, Chern-medaljen, Fields-medaljen, gaussprisen, nemmersprisen, balzanprisen, crafoordprisen,  shawprisen, steeleprisen, wolfprisen, schockprisen og nevanlinnaprisen.
Limerick (poesi)

En limerick er et kort, spøkefullt dikt som består av fem linjer som har en bestemt rytme og metrikk, og enderim etter mønsteret aabba.

Form

En limerick skal være på fem linjer, hvor første, andre og femte linje har samme enderim og består av tre verseføtter.  Tredje og fjerde er kortere med to verseføtter, og de deler enderim. Tradisjonelt skal første linje omtale en person og et stedsnavn, der stedsnavnet kommer sist i linjen.  Det er ofte overraskende rim og ordspill i en limerick, og innholdet og poenget er humoristisk og ikke sjelden grovt.

Historikk

Limerickformen har vært i bruk på engelsk i flere hundre år.  At den fikk navnet limerick er dokumentert først i England i 1898 (New English Dictionary) og i Amerika i 1902, og den sannsynlige sammenhengen med den irske byen Limerick er uklar. Formen ble særlig populær gjennom Edward Lears barnebok A Book of Nonsense («en nonsensbok») fra 1846, som nettopp inneholdt skjemtevers med absurd humor.
Abbediet Maria Laach

Historie

Klosteret ble etablert i 1093 av Henrik II av Laach, den første pfalzgreven av Kurpfalz, og hans hustru Adelheid av Weimar-Orlamünde.  Henrik av Laach ligger begravet i klosterkirken Laacher Münster, en av de største kirkene i romansk stil i Tyskland, ferdigstilt tidlig på 1200-tallet.
Maria Laach ble sekularisert i 1802, ved Napoleons sekulariseringsedikt, og ble drevet videre som gods. I 1863 kjøpte jesuittene klosterbygningene og innrettet et jesuittkollegium. 1892-1893 bosatte seg atter benediktinermunker i klosteret og i 1893 ble det gjeninnviet som benediktinerkloster.
Byen Kölns borgermester, den senere forbundskansleren Konrad Adenauer, ble avsatt i 1933 av NSDAP etter den nazistiske maktovertakelse.  Adenauer var gammel skolekamerat med den daværende abbeden Ildefons Herwegen, og Herwegen ordnet det slik at Adenauer kunne holde seg gjemt i klosteret forkledt som munk under årene 1933-1934.

Klosteret i moderne tid

Klostret er fortsatt benediktinerkloster. Den romanske klosterkirken og de omgivende klosterbygningene er et populært turistmål, i naturreservatet ved Laacher See.  Ved klosteret er det også et friluftsområde med vandringsveier, camping og fritidsbåthavn, hotell og en økologisk bondegård.
Symmela

Utseende

Små til middelsstore, avlangt ovale, blanke oldenborrer, gjerne mørke med rødlige skuldre på dekkvingene, som har tydelige punktstriper.

Levevis

Larvene lever i jorda av røtter, mens de voksne insektene kan finnes gnagende på blader. De flyr godt og mye, helst om natta.

Utbredelse

Slekten er utbredt i Mellom- og Sør-Amerika.
Frankfurtdokumentene

Frankfurtdokumentene var en milepæl på veien til grunnleggelsen av Forbundsrepublikken Tyskland. Dokumentene inneholdt anbefalinger fra de vestallierte okkupasjonsmaktene til Tyskland, for grunnleggelsen av en ny vesttysk stat. Det dreide seg om retningslinjer for en fremtidig grunnlov (Grundgesetz), inndelingen av delstatene og regler for forholdet mellom okkupasjonsmaktene og den kommende tysk staten.
Militærguvernørene overrakte dokumentene 1. juli 1948 til ministerpresidentene og to regjerende borgermestre i det vestlige Tyskland.
Frankfurtdokumentene var laget under sekslandskonferansen i London 1948. De omfattet ikke en samlet tysk løsning. Samarbeidet mellom de vestallierte og Sovjetunionen var på dette tidspunktet brutt, slik at den sovjetiske okkupasjonssonen, det senere DDR, ikke var omfattet av planene.

Historie

De tre allierte militærguvernørene Lucius D. Clay (USA), Marie-Pierre Kœnig (Frankrike) og Brian Robertson (Storbritannia) innkalte i 1948 de daværende 11 lederne av delstatene i Tyskland (innenfor grensene av Vest-Tyskland), til et møte i Frankfurt am Main 1. juli dette året. Møtet fant sted i Poelzig-bygningen i Frankfurt am Main. Under møtet ble tre dokumenter presentert for tyskerne.
Møtet i juli 1948 ble avholdt i en seremoniell form og kjølig atmosfære. Hver av de tre militærguvernørene leste opp ett av dokumentene på sine respektive morsmål. General Lucius D. Clay leste dokumentet vedrørende de forfatningsrettslige retningslinjer og general Brian Robertson dokumentet vedrørende inndelingen av delstatene. Endelig leste general Marie-Pierre Kœnig, forøvrig i en meget skarp tone, et dokument med grunntrekkene i det senere okkupasjonsstatuttet. Ved møtets avslutning fikk de tyske politikerne utdelt tekstene i tysk oversettelse.
Til stede på tysk side var Peter Altmeier (Rheinland-Pfalz), Karl Arnold (Nordrhein-Westfalen), Lorenz Bock (Württemberg-Hohenzollern), Max Brauer (Hamburg), Hans Ehard (Bayern), Wilhelm Kaisen (Bremen), Hinrich Wilhelm Kopf (Niedersachsen), Hermann Lüdemann (Schleswig-Holstein), Reinhold Maier (Württemberg-Baden), Christian Stock (Hessen) og Leo Wohleb (Baden).